15.

IARRANN SIAD AR NA BALLSTÁIT AGUS AR AN gCOIMISIÚN, i gcomhréir lena n-inniúlachtaí faoi seach, agus ag teacht le prionsabal na coimhdeachta, na comhréireachta agus le prionsabal na rialála níos fearr, tuilleadh dul chun cinn a dhéanamh sna hocht gcinn de réimsí thuasluaite trí na céimeanna riachtanacha agus leordhóthanacha a thabhairt, lena n-áirítear an méid seo a leanas: (a) Beartas ginearálta (i) daingniú agus cur i bhfeidhm Choinbhinsiún na Náisiún Aontaithe a chur chun cinn d'fhonn athruithe dearfacha a chothú i leith daoine atá faoi mhíchumas, agus reachtaíocht AE agus reachtaíocht náisiúnta a oiriúnú, nuair is gá, agus an Coinbhinsiún á chur chun feidhme; (ii) i gcás inarb iomchuí agus a mhéid is gá, na hiarrachtaí a neartú chun staidreamh ar leibhéal an AE a bhailiú ar bhonn tréimhsiúil maidir le staid na ndaoine atá faoi mhíchumas; (iii) leas iomchuí a bhaint as cláir airgeadais agus mhaoinithe an AE atá ann cheana chun na tograí le haghaidh gníomhaíochta a chur chun feidhme, gan dochar don chaibidlíocht maidir leis ar an gcreat airgeadais atá beartaithe; (iv) saincheisteanna míchumais a chur san áireamh agus na Cláir Náisiúnta um Athchóiriú á ndearadh, agus príomhshruthú an mhíchumais a chur chun cinn go ginearálta mar chuid den Straitéis Eoraip 2020; (b) An inrochtaineacht (i) tacú leis na hiarrachtaí iomchuí chun an inrochtaineacht ar earraí agus ar sheirbhísí a fheabhsú, go háirithe sa timpeallacht thógtha, san iompar, agus san fhaisnéis agus sa chumarsáid, agus lena n-áirítear teicneolaíochtaí agus seirbhísí i ngach réimse ábhartha, ag féachaint an bhféadfaí an margadh a spreagadh trí bhíthin an tsoláthair phoiblí agus ar ghá riachtanais chomhtháite a fhorbairt a bheadh bunaithe ar chaighdeáin Eorpacha; (ii) spreagadh a thabhairt le go mbeidh an inrochtaineacht agus an dearadh uilíoch fite fuaite sna curaclaim oideachasúla agus oiliúna do na gairmeacha agus na slite beatha ábhartha uile, go háirithe i réimse na hinnealtóireachta agus na hailtireachta; (c) An rannpháirtíocht (i) neamhspleáchas daoine atá faoi mhíchumas agus a gcuimsiú sa phobal a chur chun cinn, go háirithe trí raon seirbhísí tacaíochta baile, cónaithe nó seirbhísí tacaíochta pobail eile a fhorbairt a bheadh ag freagairt dá gcuid riachtanas agus i gcomhréir leis an deis chun roghnaithe, ar bhonn comhionannais; (ii) comhrochtain a áirithiú ar an rannpháirtíocht pholaitiúil, lena n-áirítear ar na toghcháin Eorpacha; (iii) cumarsáid agus faisnéis a chur chun cinn, lena n-áirítear i bhformáidí inrochtana, chun feasacht a mhúscailt maidir le daoine atá faoi mhíchumas agus chun feabhas a chur ar a rannpháirtíocht agus ar a gcuimsiú sóisialta; (d) An comhionannas (i) dínit na ndaoine atá faoi mhíchumas a chur chun cinn agus a chosaint, leanúint den idirdhealú in aghaidh daoine atá faoi mhíchumas a chomhrac, agus athbhreithniú a dhéanamh ar an gcreat dlí atá ann cheana maidir leis an gcosaint in aghaidh an idirdhealaithe ar bhonn an mhíchumais, i gcás inarb iomchuí, ar an leibhéal náisiúnta agus ar an leibhéal Eorpach araon; (ii) malartú na ndea-chleachtas a chur chun cinn laistigh den Ghrúpa Ardleibhéil um Míchumas agus, sa chomhthéacs sin, díriú go háirithe ar an taithí ó chur chun feidhme Choinbhinsiún na Náisiún Aontaithe ar leibhéal an Aontais agus ar leibhéal na mBallstát araon; (e) An fhostaíocht (i) go bhfaighfeadh daoine atá faoi mhíchumas eolas inaistrithe agus scileanna inaistrithe, chun chur lena n-imeascadh agus a ndul chun cinn ar an margadh oscailte saothair; (ii) fostaíocht a chur chun cinn do dhaoine atá faoi mhíchumas trí leas a bhaint as na forálacha sóisialta atá ann cheana maidir le soláthar poiblí agus as cúnamh stáit i gcomhréir leis na rialacha is infheidhme; (iii) tacaíocht a thabhairt chun taighde a dhéanamh ar theicneolaíochtaí cúnta agus iad a chur chun cinn, d'fhonn cur le fostú daoine atá faoi mhíchumas; (iv) díriú ar dheiseanna fostaíochta a mhéadú do dhaoine atá faoi mhíchumas, lena n-áirítear daoine a bhfuil cumas laghdaithe chun oibre acu agus comhar a fhorbairt i gcomhthéacs an mhargaidh shaothair, lena n-áirítear, mar shampla, fostaíocht faoi thacaíocht agus, nuair is gá, fostaíocht dhídeanach, agus i gcomhthéacs na cosanta sóisialta agus na gcóras oideachais; (f) An t-oideachas agus an oiliúint (i) tacaíocht a thabhairt do thionscnaimh ábhartha lena bhféachtar le háirithiú go mbeidh rochtain ag daoine atá faoi mhíchumas ar oideachas agus oiliúint d'ardchaighdeán ar bhonn comhionann le gach duine eile, d'fhonn cur lena gcuid eolais, scileanna agus cáilíochtaí sa chaoi go gcuirfear a soghluaisteacht agus a n-infhostaitheacht chun cinn; (ii) malartú na ndea-chleachtas a chur chun cinn, lena n-áirítear staidéir chomparáideacha, maidir le tacaíocht agus cúnamh a chur ar fáil do dhaoine atá faoi mhíchumas, d'fhonn feabhas a chur ar an rochtain atá acu ar gach leibhéal den chóras oideachais, lena n-áirítear, mar shampla, trí theicneolaíochtaí cúnta a úsáid; (g) An chosaint shóisialta (i) aird ar leith a thabhairt ar riachtanais daoine atá faoi mhíchumas i gcomhthéacs an chreata dheonaigh Eorpaigh um cháilíocht na seirbhísí sóisialta a ghlac an Coiste um Chosaint Shóisialta an 6 Deireadh Fómhair 2010; (ii) cosaint shóisialta na ndaoine atá faoi mhíchumas a áirithiú trí bhearta cosanta a fhorbairt agus/nó a choimeád, agus staid an gheilleagair i gcoitinne agus an tionchar atá aici ar dhaoine atá faoi mhíchumas á gcur san áireamh; (h) An tsláinte rochtain chomhionann agus éifeachtach ar chúram sláinte d'ardchaighdeán a fheabhsú, lena n-áirítear trí éagothromaíochtaí a bhaint agus trí tacú le luath-scagthástáil sláinte ar mhaithe le míchumais a chosc, i gcomhréir le hinniúlachtaí na mBallstát faoi seach, agus trí oiliúint feasachta míchumais a chur ar fáil do ghairmithe sna seirbhísí leighis agus, i gcás inarb iomchuí, trí sheirbhísí sláinte oiriúnaithe a fhorbairt do dhaoine atá faoi mhíchumas; (i) An ghníomhaíocht sheachtrach cearta na ndaoine atá faoi mhíchumas a chur chun cinn agus infheictheacht cúrsaí míchumais a mhéadú mar cheist a bhaineann le cearta an duine i ngníomhaíochtaí seachtracha, lena n-áirítear i gcláir mhéadaithe, chomharsanachta agus forbartha an AE, agus sa chúnamh éigeandála agus daonnúil, agus tacaíocht a thabhairt do thríú tíortha chun Coinbhinsiún na Náisiún Aontaithe a chur chun feidhme;